Papersnake/gushiwen huggingface dataset:
似戴时芳
陈著（宋代）

丰山在屋前，后坐龙溪龙。
中有人中龙，固穷气自丰。
溪山千万状，朝夕与从容。
浮尘任开阖，本色无淡浓。
我本深村夫，见此更热中。
目睹鹤归云，耳接渔歌风。
徘徊不忍去，乐哉此迎逢。
何当中年留，回顾无宿舂。
越州道中杂诗十三首 其九
陈渊（宋代）

老珃言道德，颇复求自已。但于阁辟机，未免容或使。

列庄犹反约，申韩遂殊轨。所差适毫釐，奚翅缪千里。
归雁
范仲淹（宋代）

稻粱留不得，一一起江天。带雪南离楚，和春北入燕。

依依前伴南，历历旧山川。木叶程犹远，梅花信可传。

子规啼到晓，鹦鹉锁经年。应羡冥冥者，东风羽翼全。
穿石室
向光谦（清代）

日月双丸出，风雷九地穿。江山留汉室，表里见青天。

涨作神龙窟，中通太乙船。谁怜拳石腹，曾饱五溪烟。
还自鼓山过鳝溪游大乘榴花洞瞻礼文殊圣像漫成三首 其三
李纲（宋代）

布地金沙片片匀，深沉院宇閟祗园。清凉路半前三语，摩诘城中不二门。

千种光明瞻瑞相，六根清净为还源。狻猊坐上法王子，稽首皈依众所尊。
故宅
刘克庄（宋代）

恰则炎炎未百年，今看枯柳着疏蝉。
庄田置后频移主，书画残疏亦卖钱。
春日有花开废圃，岁时无酒滴荒阡。
朱门从古多如此，想见魂归也怆然。
和魏周辅
陈亚（宋代）

昔贤自是堪加罪，非敢言君爱窃诗。
尀耐古人多意智，预先偷子一联诗。
冬夜与惟清小酌用笼字韵
秦旭（明代）

山蔬挑得满筠笼，草草杯盘放箸空。枉顾有情怜鲍子，躬耕无计学庞公。

雨滋竹色浮新翠，风飐灯花落细红。觞咏不知过夜半，满阶人影月明中。
秦淮夜泊
贺铸（宋代）

官柳动春条，秦淮生暮潮。
楼台见新月，灯火上双桥。
隔岸开朱箔，临风弄紫箫。
谁怜远游子，心旆正摇摇。
李处郁语
佚名（唐代）

飧若入咽，百无一全。
读成士瑴诗卷和其书事一章
沈与求（宋代）

长年赋子虚，狗监绝同里。
杯水聊自酬，博此一笑喜。
副墨粲我前，顿使百废起。
朱弦渺遗音，慎勿娱欲欲耳。
论交傥自今，相从期暮齿。
满江红（不敢赋梅，赋感梅。）
汪莘（宋代）

洞府瑶池，多是见、桃红满地。君试问、江海清绝，因何抛弃。仙境常如二三月，此花不受春风醉。被贩儿、俚妇折来看，添憔悴。

泛雪艇，摇冰枻。溪馆静，村扉闭。须祁寒彻骨，清香透鼻。孤竹赤松真我友，姚黄魏紫非吾契。笑方壶、日日绕南枝，犹多事。|<渊明云：“高举寻吾契。”>|
槐叶冷淘
杜甫（唐代）

青青高槐叶，采掇付中厨。新面来近市，汁滓宛相俱。

入鼎资过熟，加餐愁欲无。碧鲜俱照箸，香饭兼苞芦。

经齿冷于雪，劝人投此珠。愿随金騕褭，走置锦屠苏。

路远思恐泥，兴深终不渝。献芹则小小，荐藻明区区。

万里露寒殿，开冰清玉壶。君王纳凉晚，此味亦时须。
偈颂二百零五首
释正觉（宋代）

世梦短，劫壶宽，
底人退步里头看。豹变文而雾重，
龙不卧而潭寒。欲使人人双眼冷，
要须先沥髑髅乾。
次韵王兄
方岳（宋代）

江分晓色洗征衣，吾道非邪傥是欤。
与世无缘伤骨鲠，归田有日放眉舒。
虎头食肉亦安用，牛背看山却自如。
留得荷锄双手在，尽堪老瓦一轩渠。
閒居遣兴
俞德邻（宋代）

数间破屋玉川家，纱帽笼头自煮茶。万卷图书三尺剑，半窗风雨一池蛙。

诗情寂寞腹无稿，老态浸寻眼有花。鼎鼎百年成底事，醉乡端的是生涯。
田钟台殿读初春诣阙是秋即请告南旋寄此戏问
于慎行（明代）

春深裁报谒彤扉，为底逢秋又拂衣。旧隐青山何处问，同游词客几人归。

囊中大药还多少，天上浮云可是非。万里抟风应有待，且随阳雁往来飞。
贺郑枢齐 其四
刘子寰（宋代）

人间日月声名重，笔下波澜帝泽多。献纳渊衷资启沃，笑嚬寒谷转阳和。
重过习池
项安世（宋代）

征鞍重过习家池，桥下泉声又索诗。待洗一杯春酒涴，为君吐出碧云词。
梅花十绝句
赵蕃（宋代）

寒雀萧萧冻不喧，背人缘底过颓垣。
似矜玉粒堪充饱，啄破霜包无乃冤。
春夕遣怀
刘兼（唐代）

穷通分定莫凄凉，且放欢情入醉乡。范蠡扁舟终去相，

冯唐半醉只为郎。风飘玉笛梅初落，酒泛金樽月未央。

休把虚名挠怀抱，九原丘陇尽侯王。
侍郎李公挽词二首
黄定（宋代）

吏绩今无匹，邦人合去思。
筑堤防水患，振廪粒民饥。
历历新安戒，洋洋近古诗。
经纶曾未究，空有典刑遗。
与柳恽相赠答诗六首 其六
吴均（南北朝）

秋云静晚天，寒夜方绵绵。闻君吹急管，相思杂采莲。

别离未几日，高月三成弦。蹀叠黄河浪，嘶喝陇头蝉。

寄君蘼芜叶，插着丛台边。
挽宋耆卿
薛师石（宋代）

人如韫玉操如冰，拾芥推梨世岂能。
案上有琴恨旧响，墓头无火续寒灯。
一官祗是幽閒过，百行惟须健笔称。
此曲调高知音少，朗吟唤得九原譍。
慈恩寺南池秋荷咏
韦应物（唐代）

对殿含凉气，裁规覆清沼。衰红受露多，馀馥依人少。

萧萧远尘迹，飒飒凌秋晓。节谢客来稀，回塘方独绕。
题立斋不碍云山亭
陆文圭（元代）

英英山中云，苍苍云外山。
云山偃蹇若高上，不傍贵贵人门户偃。
藕堂老人家四壁，诗句曾参浣花客。
一亭半落平畴外，拾尽乾坤眼独窄。
樵歌断岁起寒青，鸟影明边际空碧。
玉莺人入巫阳梦，满榻凝尘室生白。
昨宵礎润卜雨外，岸巾栏角小徘徊。
忽然一片黑模糊，失鹆万丈青崔鬼。
有风飒然起林薄，如觉天日徐徐开。
推窗看山色如故，断云飘零不知处。
九日燕允孚森玉轩醉中感怀
张翥（元代）

不见江南信使来，菊花应傍战场开。风尘渺渺家难问，节物匆匆老转催。

把酒多无今日醉，登高只益寸心哀。白头一觉湖山梦，谁料繁华有劫灰。
和郑校书夏日游郑泉
刘得仁（唐代）

太虚悬畏景，古木蔽清阴。爰有泉堪挹，闲思日可寻。

来闻鸣泉泉，照竦碧沈沈。几脉成溪壑，何人测浅深。

澄时无一物，分处历千林。净溉灵根药，凉浮玉翅禽。

饮疑蠲宿疾，见自失烦襟。僧共云前濑，龙和月下吟。

叠光轻吹动，彻底晓霞侵。不用频游去，令君少进心。
和折子明丈闲居杂兴十首
赵蕃（宋代）

水汇终趋海，葵倾必向阳。
欲行疑或使，将下盍先翔。
听尔玄嘲白，从渠本校黄。
生平志濠濮，老去客沅湘。
重九与刘学录
陈宓（宋代）

休暇常难值，招邀愧已频。
暂辞霜际菊，终作雨来人。
适意能迂访，秋芳正错陈。
桂兰供俯仰，况有拒霜新。
梦中作
陆游（宋代）

华山敷水本闲人，一念无端堕世尘。
八十余年多少事，药炉丹灶尚如新。
题酒户修孔庙状
冯道幕客（唐代）

槐影参差覆杏坛，儒门子弟尽高官。

却教酒户重修庙，觅我惭惶也不难。
东阙池上作次杭世卿吏部韵
顾清（明代）

灵沼溶溶雨欲飞，水东林苑望中微。云光倒涌金堤去，寒色遥从锦树归。

诗出镐京歌在藻，地因龙首忆承晖。君王自是稀游衍，鱼鸟无从识画衣。
五月旦日与黄仲珍雷景阳酌于维扬抵暮出城晓
陶安（明代）

荡舟竹西闻好歌，飘如仙槎泛银河。
青楼傍市卷朱箔，舞裾绿皱如春波。
香消红药采鸾去，其如青镜寂寞何。
金盘露清笋牙白，小住半日非蹉跎。
雪乳泉甘醒午醉，琼花雾散与客过。
吹箫玉人杳然逝，桥亭拂柳空峨峨。
橹声带晚出城去，初月光吐新镰磨。
梅天雨歇黄潦涨，瓜洲渡近青山多。
我怀初归有髦士，金姚学富精搜罗。
闽南周林师友盛，未见入室操吾戈。
赋妙能追司马圣，策高反黜刘蕡科。
荆门有约久未至，回望不见玲珑珂。
黄君雷君吟啸共，潇然行李余无它。
客途分襟心暂苦，词场秉笔肩还摩。
江流如黛送孤棹，离觞不辞颜易酡。
佳哉璞玉当见遇，肯使抱恨同卞和。
翠碧
陆龟蒙（唐代）

红襟翠翰两参差，径拂烟华上细枝。

春水渐生鱼易得，莫辞风雨坐多时。
和职方殷郎中留滞江汉初至南宫，呈诸公并见寄
权德舆（唐代）

十载别文昌，藩符寄武当。师贞上介辟，恩擢正员郎。

藻思烟霞丽，归轩印绶光。还希驻辇问，莫自叹冯唐。
颂古二十一首 其十五
释居简（宋代）

绝乳于菟弄爪牙，丹霞去后说丹霞。棒头有眼明如日，须是南阳老作家。
鄱阳秋夕
陈陶（唐代）

忆昔鄱阳旅游日，曾听南家争捣衣。

今夜重开旧砧杵，当时还见雁南飞。
奉和幸安乐公主山庄应制
刘宪（唐代）

主家别墅帝城隈，无劳海上觅蓬莱。沓石悬流平地起，

危楼曲蓬半天开。庭莎作荐舞行出，浦树相将歌棹回。

此日风光与形胜，只言作伴圣词来。
寄上高李令怀道
黄庭坚（宋代）

李侯湖海士，瓜葛附婚友。
平生各转蓬，未曾接樽酒。
寄声维劳各，江路常永久。
节物居然秋，蜕虫悲高柳。
传闻辟学馆，鼓士荐豚韭。
能使珥笔黔，稍知忠信有。
骄虎缩爪距，诗礼开户牖。
事胜感邦人，伐山谋不朽。
武功笔如椽，文字烂琼玖。
谓予有书癖，摹篆写科斗。
不珍金石刻，要我一挥肘。
安知乃儿戏，敢传万世後。
摩拂幼妇篇，慙非换鹅手。
公其各劳来，嘉政民父母。
不用琢苍崖，丰碑在人口。
题凤山书院修禊图
曾宏父（宋代）

暮春浴罢振春衣，正是流觞修禊时。
世事藏机应落落，人情忘我总熙熙。
醉能辞醉原非醉，诗到无诗乃是诗。
伟矣兰亭众君子，不将文字看藩篱。
送卢逸人
李颀（唐代）

洛阳为此别，携手更何时。不复人间见，只应海上期。

清谿入云木，白首卧茅茨。共惜卢敖去，天边望所思。
倚楼
田锡（宋代）

西楼吟倚若为情，情似浮云处处生。翠叠乱山千里阔，红翻晴叶一川明。

散分野色渔村小，斜衬秋光雁阵横。回望帝乡归未得，芦花如雪绕江城。
送程道大归新安兼简宪使卢处道学士四首 其四
俞德邻（宋代）

戋戋束帛贲丘阿，有几英雄入网罗。少室山人徵不起，贞元朝士已无多。

声光赫奕埋轮使，音调凄清扣角歌。倾盖相驩应恨晚，乔松千尺有丝萝。
题翰墨十八辈封爵图
任士林（元代）

公子装车从楚国，十九人行一不足。上阶卒赖毛先生，招手相不公录录。

迩来翰墨十八人，一日受封列华物。世上空成孺子名，论功却笑中书秃。

人生慎勿为事先，乞留足矣张良独。
王母队祝圣致语口号
洪适（宋代）

想像编星拱紫微，龙蛇日暖动旌旗。恭维虹瑞生虞帝，远以鸾骖会宓妃。

云气先飞三足使，风纹不皱六铢衣。君王若问蟠桃木，溜雨霜皮几万围。
观猎骑（一作公子行）
司空曙（唐代）

缠臂绣纶巾，貂裘窄称身。射禽风助箭，走马雪翻尘。

金埒争开道，香车为驻轮。翩翩不知处，传是霍家亲。
夜同子鸣茂卿携酒重集何太史宅观梅兼送吕山人忠父南归得湖字
胡应麟（明代）

清夜寻花雪满途，何因东阁坐狂夫。瑶台影落霜天净，玉笛声狂陇月孤。

醉拂莓苔惊庾岭，梦骖鸾鹤到西湖。一枝欲赠南归客，回首春山隔画图。
吴门比月不雨司封使君深闵而精祈俄有佳应谨吟成七言二首聊代谒贺 其二
朱长文（宋代）

一雨欢心几万家，预期舂稻博流霞。低侵沪渎田交岸，高傍支流水满车。

叶幄谩沾桃李实，堤奁暗长芰荷花。丰年阖境浑无事，闲把诗毫放两衙。
送英州苏秘丞
曾巩（宋代）

远民歌舞戴升平，碧阁朱楼照眼明。
乡馔雨余收白蕈，客樽秋后对红英。
泷鸣浈水遥通海，路入南山不隔城。
材术如君有余暇，出游应数拥双旌。
流夜郎永华寺寄寻阳群官
李白（唐代）

朝别凌烟楼，贤豪满行舟。暝投永华寺，宾散予独醉。

愿结九江流，添成万行泪。写意寄庐岳，何当来此地。

天命有所悬，安得苦愁思。
贺新郎（咏牡丹）
葛长庚（宋代）

晓雾须收霁。牡丹花、如人半醉，抬头不起。雪炼作冰冰作水。十朵未开三四。又加以、风禁雨制。□是东吴春色盛，尽移根、换叶分黄紫。所贵者，称姚魏。

其间一种尤姝丽。似佳人、素罗裙在，碧罗衫底。中有一花边两蕊。恰似妆成小字。看不足、如何可比。白玉杯将青玉绿，据晴香、暖艳还如此。微笑道，有些是。
使东川。邮亭月
元稹（唐代）

君多务实我多情，大抵偏嗔步月明。

今夜山邮与蛮嶂，君应坚卧我还行。
同曼叔游高阳山
韩维（宋代）

久闻高阳胜，近在汝州侧。
跂予三年望，我愿今卒获。
烟云函两山，台殿开半壁。
解鞍高林下，仰视怯登陟。
苍松盘老枝，矫矫入檐隙。
微风韵其上，落耳寒恻恻。
枇杷两高树，中国所未识。
叶间青实骈，大与蜀土敌。
我来暮暮后，花草已狼籍。
不见踯躅红，西岩向人碧。
出门步榛荟，微迳不可索。
援篱下幽涧，剥藓题苍石。
鸟啼无定音，虎斗有遗迹。
石台平挺挺，野竹瘦历历。
主人尉下邑，奔走困符檄。
喜我萧散人，幽奇共搜剔。
息阴时一憩，贪胜还自力。
归时山气冷，草露湿游屐。
举手谢峰峦，高秋复来觌。
就泛省留别
郑思肖（宋代）

歌声送晚酒匆匆，颇快青霄志已通。灯火几年成旧业，文章今日试新功。

九天宫阙春城晓，万国轮蹄辇路风。每念苍生受辛苦，愿为霖雨白云中。
黄颍州挽词三首
黄庭坚（宋代）

公与汝阳守，人间孝友稀。
脊令鸣夜雨，常棣倚春晖。
粉省双飞入，泉台相与归。
哀笳宛丘道，衰涕不胜挥。
真隐寺
刘克庄（宋代）

出郭斜阳已在山，夜深乘月到江干。
奴敲小店牢扃户，僧借虚堂径挂单。
骇浪急回恩胆薄，逆风小住为心宽。
投床一枕潇湘梦，无柰霜钟苦唤残。
吴行纪事 其三
王彦泓（明代）

绕身一步也堪怜，特地呼来放膝边。问道初寒身怕冷，今宵多半要装绵。
奉和毛益乱后经太白坟
谢翱（宋代）

遥知风雨后，明月湿江蓠。几处如寒食，荒流空莫思。

雨耕侵坏冢，春网得沈碑。若起论兹世，先生何所为。
送明兄之天童
释绍昙（宋代）

古蛮丝裹块焦桐，色带凌霄劫火红。
送与天童弹一操，风前月下滴丁东。
赠高山人德充
曾丰（宋代）

浑沌包元气，支离入九流。
阴阳从此有，源委问谁求。
眼法穷山脉，囊经挂杖头。
卜吾新筑处，相伴得沙鸥。
怀人
韩淲（宋代）

北客如今可奈何，更看清奏入云和。东平东里应无恙，吴楚年深白发多。
晚晴
舒岳祥（宋代）

九十日春长雨雪，喜君今日咏新晴。
绿阴四面招人坐，芳草前头试我行。
少驻飞花终有别，爱听啼鸟忽无声。
东坡已作秋阳赋，欲赋春阳恨未成。
菩萨蛮·金铺半掩银瞻满
蔡伸（宋代）

金铺半掩银瞻满。个人应恨归来晚。轧轧橹声迟。那知心已飞。来门一笑粲。娇困横波慢。偎倚绿窗前。今宵人月圆。
青山
汪若楫（宋代）

万木惊秋各自残。蛩声扶砌诉新寒。
西风不是吹黄落，要放青山与客看。
正月三日归溪上有作，简院内诸公
杜甫（唐代）

野外堂依竹，篱边水向城。蚁浮仍腊味，鸥泛已春声。

药许邻人劚，书从稚子擎。白头趋幕府，深觉负平生。
栗亭（赵鸿刻石同谷曰，工部题栗亭十韵，不复见）
赵鸿（唐代）

杜甫栗亭诗，诗人多在口。悠悠二甲子，题纪今何有。
送国子生郭鹏归河东石室山省亲
乃贤（元代）

学省沉沉近九天，青藜曾得挍韦编。诸生共惜何蕃去，圣主深知郭隗贤。

石室人归秋水落，滹沱马度晓冰坚。一尊春酒高堂上，愿祝仙翁五百年。
贤者之孝二百四十首·戴逵子
林同（宋代）

戴琴妙一世，二子得其声。
不忍遗音奏，各将新弄行。
酬陈复初见寄
李龏（金朝）

不作科场梦，尘愁鬓亦衰。每于明月夜，多忆少年时。

朗抱花空识，清贫镜独知。秋来大江上，件件欠君诗。
赠苏子瞻
秦观（宋代）

叹息苏子瞻，声名绝後先。
衣冠传盛事，兄弟固多贤。
感慨诗三百，流离路八千。
直心羞媚灶，忠力欲回天。
缧绁终非罪，江湖秪自怜。
饥寒常并日，疾病更连年。
明主无终弃，西州稍内迁。
奏言深意苦，感涕内人传。
前席须宣室，非熊起渭川。
君臣悦相遇，愿上角招篇。
咏史三十一首 其二十九
黄毓祺（明代）

上帝有时醉，忠孝无古今。是故晓天道，不若敦人伦。

寄谢令狐潮，天人匪条分。人伦君未识，安知天地心。

寂寥军令严，试看雷将军。面门矢猬集，屹然如木人。

先是玄元庙，痛哭率吏民。束蒿灌以脂，投之绝攀登。

大小三百战，带甲馀六旬。矢尽随取携，藁人夜缒城。

贼笑不设备，死士斫其营。雍邱既已全，睢阳虚左迎。

远请为公守，公为远将兵。合围月晕然，战苦云何深。

饮血复裹疮，不鸣卷旆钲。兵自识将意，将亦识士情。

茶纸聊同餐，枵腹无脱巾。壮哉鼠与雀，微躯酬国恩。

爱马雷电姿，爱妾冰雪魂。愿解壮士饥，化为一杯羹。

城陷辄死之，不负八尺身。阳阳等平常，须髯磔如神。

当其苦守时，尺寸殊斤斤。蚍蜉蚁子微，援绝谁见存。

犬胡日以滋，奚啻百万群。鲠其喉与牙，搏食无繇因。

蔽遮江淮间，转运资中兴。三日相公至，十日陈留平。

天畀完节焉，生死何足云。尔时颜太保，又一张中丞。

生骂牧羊奴，如狗狗不狺。死当为厉鬼，杀贼报圣明。

握拳直透爪，齧齿几穿龈。常山暨我公，千古犹并称。

何物王承业，亦复同进明。拥兵利城陷，觊窃其功名。

此辈抑何多，豺痕被冠缨。告急于临淮，漠然置罔闻。

围城饿月馀，独食义不能。因拔所佩刀，断指鲜血淋。

一座皆感激，泣下纷沾襟。贼破誓移师，矢著浮图层。

慷慨好男儿，呜呼南霁云。
乐府鸟衣怨 旧名点绛唇
元好问（金朝）

香冷云兜，后期红红知何许。谢家儿女。解得辞巢语。画栋珠帘，恨不经年住。忽忽去。岸花汀树。寂寞潇潇湘雨。
袁府君挽词
楼钥（宋代）

坦坦幽人履，恂恂长者言。
忧时见颜色，乐道竟丘园。
隐行推同气，高贤萃一门。
四明耆旧传，他日数诸袁。
寄豫章公三首
陈师道（宋代）

密云不雨卧乌龙，已是人间第一功。
得诺向来轻季子，打门何日赴周公。
至上封
林用中（宋代）

岳背三冬雪，真同不夜城。
野烟何晃荡，涧水助空明。
行橐多新句，青山有旧盟。
堂堂身世事，渠漫说三生。
虞童子七岁能诵书部使者闻诸朝既至京师会更制不果试其归也以二小诗送之 其一
韩驹（宋代）

七岁澜翻数万言，饥鹰引子望腾鶱。时平不用甘罗辈，寂寞提书归故园。
苏叔党所作兰蕙
释居简（宋代）

风雅传衣到小坡，笔头分外得春多。佩寒帐冷空遗恨，澹写孤芳续九歌。
德秀和朝宗绝句意似有不平者依韵作三绝以代其解嘲 其一
欧阳澈（宋代）

琪管将扬世罕知，不辞三弄试临溪。少陵若也能精鉴，休戏严公有此儿。
下第寓居崇圣寺感事
许浑（唐代）

怀土泣京华，旧山归路赊。静依禅客院，幽学野人家。

林晚鸟争树，园春蝶护花。东门有闲地，谁种邵平瓜。
偈颂六十五首 其六十二
释咸杰（宋代）

去年八月间，得旨与安闲。摆动水云性，纵步到阳山。

元宅诸子弟，忻然力追攀。庵居三个月，开怀宇宙宽。

忽接四明信，来书意盘桓。天童虚法席，使君语犹端。

迢迢遣专使，不问路行难。山僧临晚景，不敢自相瞒。

搥鼓乐与行，四众亦欣欢。先师未了底，应是起波澜。

一回饮水一回噎，临济德山俱汗颜。
棕庄
仇远（元代）

幽径秋阴合，青渠草色深。
肯教木叶落，直见夕阳沉。
独客逢来雁，新寒集远砧。
芙蓉花似锦，有意媚高林。
峡山飞来寺
徐兆熊（明代）

寺逼云霄近，飞来岂浪名。江山连楚甸，栋宇自梁营。

坐月闻猿啸，吹笙叶涧声。安期如可遇，何必访蓬瀛。
忆富川四首 其四
韦骧（宋代）

渴忆富川好，官休欲放船。垂囊买村酿，掷饵得溪鲜。

迹寄纷嚣外，怀摅旷逸全。交游日相醉，屡以去期迁。
齐天乐（庚戈元夕都下遇赵立之）
丁默（宋代）

倦去休雨风还作，交相醒花苏柳。字满吟灰，痕添坐席，赢得新愁痴守。归期未有。负小院移兰，故园尝韭。谩道春来，沈腰惟觉似秋瘦。

烧灯时候是也，楚津留野艇，曾趁芳友。问月赊晴，凭春买夜，明月添香解酒。□知别久。怅帝陌论心，客尘侵首。戏鼓声中，旧情犹在否。
壬寅仲秋二十有五日哭东莱先生之墓
徐暄（宋代）

先生墓木已成阴，霁月光风何处寻。
只有遗言常炯炯，誓将白首契初心。
致爽亭二首
张嵲（宋代）

雾豁空江平，楚疏远山出。
龙溪夜来雨，爽气侵衣湿。
矫志诗
曹植（两汉）

芳桂虽香，难以饵鱼。
尸位素餐，难以成居。
磁石引铁，于金不连。
大朝举士，愚不闻焉。
抱璧涂乞，无为贵宝。
履仁遘祸，无为贵道。
鹓雏远害，不羞卑栖。
灵虬避难，不耻污泥。
都蔗虽甘，杖之必折。
巧言虽美，用之必灭。
济济唐朝，万邦作孚。
逢蒙虽巧，必得良弓。
圣主虽知，必得英雄。
螳螂见叹，齐士轻战。
越王轼蛙，国以死献。
道远知骥，世伪知贤。
覆之帱之，顺天之矩。
泽如凯风，惠如时雨。
口为禁闼，舌为发机。
门机之闿，楛矢不追。
周伯温题郑仁可所藏张师夔斗泉图
郑潜（明代）

居庸秀色连西山，五云楼阁空濛间。玉泉飞练散冰雪，昔我走马听潺湲。

南闽回首天万里，历遍好山并好水。张公此画海上来，积翠浮岚照清泚。

观风使者骨已仙，玉堂学士诗可传。披图怀旧三叹息，使我长忆归林泉。

林泉茆屋青松下，俯视白云手堪把。山中正好话渔樵，江干何用劳车马。

况子策勋初试官，焉能伴我穷跻攀。明年花县公事简，看画吟诗春倚栏。
东门外观刈熟民间租米船相衔入门喜作二绝 其一
范成大（宋代）

菊莎杞棘爨无烟，日日文书横索钱。今日甬东官况好，东津门外看租船。
净成石泉
释函是（明代）

曾闻陆羽题招隐，天下标名第六泉。紫岫更饶甘露味，洪源高出石流鲜。

子瞻到处西湖在，宏觉他生铁镇传。笑我住山多苦涩，一杯常得试云边。
送刘宗师入觐，次虞学士韵
郑元祐（元代）

羽轮暂别大茅峰，又御青冥万里风。月帔引朝宣德殿，云韶赐宴集灵宫。

悬知汉室龙颜主，似见商岩鹤发翁。便使图形在麟阁，闲心只爱白云中。
失题
牟巘（宋代）

篇章何事等嬉游，尚想挥毫剪烛秋。从古杀青徒自苦，只今醉烛可能求。

忽传鹭立沙头句，又见鸿归天外州。襆研去来须猛省，不由自己更谁由。
史记三十六首 其三十三 汲黯
郑学醇（明代）

非关长孺恋中郎，补阙真心老更长。禁闼未容趋狗马，十年官阁卧淮阳。
庄居
赵汝鐩（宋代）

三四间茅屋，回环水石清。
鸡催残漏尽，月截半窗明。
好句枕边得，浮名身外轻。
起来供日课，先绕药畦行。
次韵杨宰宿北阿
陈造（宋代）

寒事峥嵘念解携，芳樽忆共拆红泥。
邮筒空有诗相续，夫子东归我复西。
刺刺掀林朔风驶，沈沈合雪晚云低。
巴歌拟报阳春赠，未敢从人索品题。
浣花泛舟和韵
吕陶（宋代）

野店村桥迤逦通，蜀江深处茂林中。花潭远漾春波绿，綵阁相迎画舫红。

修岸几朝经密雨，芳樽尽日得清风。诗翁旧隐知何在，且事嬉游与俗同。
禅人并化主写真求赞 其三○七
释正觉（宋代）

涧月之孤，岩松之癯。秋生眉目，霜侵发须。诸法之相了空寂，妙存之性非有无。

一尘飞巨海，片雪点红炉。应事头头俱出碍，自然妙触解回途。
寄荣子雍三首
张耒（宋代）

东风三月洛阳城，倾盖相逢气倍增。
看尽园花方信马，饮斜楼月更挑灯。
年光飘忽双驰毂，心事萧条一老僧。
酒病年来慵把笔，新文寄我苦凭陵。
断肠曲
赵汝燧（宋代）

凭栏日日望归驺，书来又报潇湘游。卷书默坐泪自雨，弹向花上花替愁。

想郎快意扬州鹤，风光何地非行乐。妾肠寸断郎岂知，独步苔阶空听鹊。

风滤碧纱夜窗深，弄针灯下无心情。蜀罗一段茸五色，看定鸳鸯绣不成。

妾貌留春春要去，妆镜孤鸾无力舞。辘轳咿哑残梦惊，晓嘶似是郎马声。

卷帘无人帘再下，遣童水东占打瓦。
题二乔手卷二绝
陆文圭（元代）

小郎斫案怒生嗔，亚媚提兵算若神。
借使横江风不便，可能铜雀锁佳人。
题洋菊四十四种 其二十六 月露团
弘历（清代）

月光依素团，露气霏芳蕊。香色有无中，绝胜春园李。
怀陈平夫
徐熥（明代）

别子虽未久，念子意何深。揽衣立阶除，凉风吹素襟。

残钟度微月，天籁杂悲吟。盈盈一水隔，悠悠千里心。

空山白云满，六溪何处寻。
浣溪沙 晋祠石刻二阕
姜彧（元代）

方丈堆空瞰碧潭。潭光山影静相涵。开轩千里供晴岚。流水桃花疑物外，小桥烟柳似江南。挽将风月入醺酣。
崇宁元年五月十六日天汉桥月下閒步
华镇（宋代）

閒来步月上银潢，天宇无尘夜色凉。双阙高寻佳气耸，三街平衬绿槐长。

沈沈琳馆东西迥，袅袅珠楼左右光。归去不须寻蜀客，莫教知到斗牛傍。
淮城湖嘴夜泊
许正绶（清代）

冷云入暮夜光凝，小泊淮城访旧朋。水溜收回洲畔网，堤高露出市中镫。

一联苦调成犹改，百怪鼾声唤不应。默数更筹三四五，船声镗鞈浪层层。
宣州杂诗二十首
梅尧臣（宋代）

一过响山畔，常思路中丞。
开亭宴貔虎，制贼象冰蝇。
旧刻多磨灭，今人少诵称。
茸茸春草长，时有牧牛登。
木兰花令（用前韵赠郭功甫）
黄庭坚（宋代）

少年得意从军乐。晚岁天教闲处著。功名富贵久寒灰，翰墨文处新讳却。

是非不用分今昨。云月孤高公也莫。喜欢为地醉为乡，饮客不来但自酌。
午窗即事
盛烈（宋代）

午困俄惊啭栗留，东风独立思悠悠。
蜂搜花醴勤王事，燕拓芹巢为子谋。
白发愁边添渐密，青春忙里去如流。
无言猛拍栏干曲，恰喜长须荐茗瓯。
送刘思清分教惠州
李时勉（明代）

衰老常多病，那堪送客行。且将京国酒，聊慰故乡情。

泸水秋容净，梅关雪色清。惠阳施教日，帐下尽群英。
弹琴逾时作解嘲以呈万松老师
耶律楚材（元代）

一曲悲风历指寒，昔年曾奉万松轩。本嫌浮脆删吟抑，为爱轩昂变撞敦。

高趣酿成真有味，烦襟洗尽了无痕。禅人若道声尘妄，孤负观音正法门。
长相思
武元衡（唐代）

长相思，陇云愁，单于台上望伊州。雁书绝，蝉鬓秋。

行人天一畔，暮雨海西头。殷勤大河水，东注不还流。
和友人新柳词六首 其三
盛镛（明代）

卷帘贪看翠眉颦，弱质纤纤最可人。京兆曾怜新样好，几回描画恐难真。
陶兀居士赞
黄庭坚（宋代）

兀兀陶陶，借书借不得。
陶陶兀兀，问字问不得。
是醒是醉，佛也会不得布衣簪绂，有人扶便得。
游士
仇远（元代）

游士登门索裹粮，尘埃冉冉化衣裳。
老夫也自饭不饱，童子聊沽酒共尝。
彼此身谋宁枉道，古今乐事是归乡。
家徒四壁侯千户，梦里谁能较短长。
碧泉独步
胡宏（宋代）

淅淅秋风动，前桥晚步还。
小鱼冲岸侧，白鸟立溪湾。
明月照秋水，淡烟笼远山。
此时知造物，怜我一身閒。
山林乐四首 其三
俞德邻（宋代）

山林何所乐，所乐在琴书。醉买中山酒，游乘下泽车。

结交忘鹿豕，分席混樵渔。何必桃源路，方为隐者居。
释迦出山画像赞
释德洪（宋代）

遍大海味，具于一滴。尽法界身，足于纤埃。伫思则灯王之座不足入毗耶之室，敛念则弥勒之门弹指即开。

惟我鼻祖，释迦和尚。初出雪山，即示此像。以百千亿微尘数身，九十七大人之相。

顿入毫端三昧，而幻此一幅之上。垂手跣足，顶螺颔丝。

超然静深，出三界痴。如浩荡春寄于纤枝，如清凉月印于盆池。

镂冰琢雪，我作赞词。关空锁梦夫，子其牢蓄之。
分赋得六宫秋月怨拈韵得纨字
王世贞（明代）

金井梧桐露未乾，卧看斜月在云端。空悬秦帝江心镜，祇并班姬掌上纨。

笙鹤自穿花底度，璧蟾孤映泪痕残。由来天阙霓裳冷，不信人间有合欢。
赠朱放
顾况（唐代）

野客归时无四邻，黔娄别久案常贫。

渔樵旧路不堪入，何处空山犹有人。
徐春塘席上同陈勾溪陶简松分得车字
朱朴（明代）

南州草堂千卷书，五侯门前百两车。舞裙歌扇固为乐，行酒赋诗应自如。

落花时节已寒食，流水陂塘还祓除。欲绘兰亭继陈迹，永和人物暮春初。
分歧四绝呈及甫
洪咨夔（宋代）

客里有底忙，申旦不成梦。远归胜新昏，还君春睡重。
菩萨蛮
汪玉轸（清代）

愁中得句浑难续。无眠夜半烧灯烛。风送露微茫。逼人秋气凉。

熏炉添兽炭。香篆微微散。何物助吟情。一虫阶下鸣。
偶成 其三
韩淲（宋代）

逸此一寸心，养此七尺躯。寒往则暑来，日居而月诸。

万古固寥远，百年乃须臾。仪秦徒纵横，唐虞祇都俞。
敬赞月林观禅师
陈贵谦（宋代）

示现人间忍辱仙，单提独弄祖师禅。
生涯一钵无安处，惟有声名万古传。
浑赞善东斋戏赠陈归
卢纶（唐代）

长裾珠履飒轻尘，闲以琴书列上宾。

公子无雠可邀请，侯嬴此坐是何人。
偈颂一百三十六首
释惟一（宋代）

宝剑出匣，精金跃冶。
色泽星辉，光芒斗射。
投之重津而光愈发赵，加之烈火而色无少假。
行为人间报不平，定尖索起辽天价。
水竹墅十咏 其一 曲水流觞
叶茵（宋代）

兰亭饮者徒，因物寓天理。著眼静中观，坎止流行耳。
和外见赠原韵 其一
方荫华（清代）

春光烂漫去重回，斗转星移岁度催。楼上微闻吹玉笛，花间常愿共金罍。

疏梅艳夺三冬雪，爆竹声喧一院雷。风景尊前差可乐，拈毫愧乏谢家才。
奉答燕公
赵冬曦（唐代）

语别意凄凄，零陵湘水西。佳人金谷返，爱子洞庭迷。

旧馆逢花发，他山值鸟啼。江天千里望，谁见绿蘋齐。
谢张世显诗卷
李兼（唐代）

珍重张公子，交情不我遗。
肯迂林下步，来贽袖中诗。
江树烟中色，丛梅雪外枝。
吟哦清绝句，一一可同时。
华项云游江西
子贤（元代）

日照香炉缥缈峰，半天万仞金芙蓉。上盘剑气干星极，下有隐士巢云松。

澄潭湛湛龙归钵，细草青青鹿养茸。好去海东诗画客，采兰江口听烟钟。
书怀
袁说友（宋代）

摊书志尚友，咄咄心如痴。
上言思尧舜，下言商龙夔。
搜奇日有富，得句中自怡。
家人问产业，即曰非所知。
舟中遇重九示同行友曾光启
丘浚（明代）

秋水芦花似故乡，客中无那又重阳。篱边摘菊人应异，蓬底看山兴更长。

把酒不如前会健，登高无复少年狂。同行赖有曾光启，共买村醪醉一场。
闻亦非隐天目
释函是（明代）

天目中峰变，晴岚万壑阴。马嘶荒草断，人宿暮云深。

何日乘潮上，别峰清欲临。遥知携手处，应尽故园心。
霜叶飞 黄钟商重九
吴文英（宋代）

断烟离绪。关心事，斜阳红隐霜树。半壶秋水荐黄花，香噀西风雨。

纵玉勒，轻飞迅羽。凄凉谁吊荒台古？记醉踏南屏，彩扇咽、寒蝉倦梦，不知蛮素。

聊对旧节传杯，尘笺蠹管，断阕经岁慵赋。小蟾斜影转东篱，夜冷残蛩语。

早白发、缘愁万缕。惊飙从卷乌纱去。漫细将、茱萸看，但约明年，翠微高处。
分得长安此去欲何依七韵送俞子宜 其五
黄衷（明代）

春晏雨脚滋，桃花泣红玉。津吏把传符，徒御立宵烛。

天上贵仙宅，台榭青云覆。但见鞲上鹰，不闻龙有欲。
赠来鹏
李咸用（唐代）

默坐非关闷，凝情只在诗。庭闲花落后，山静月明时。

答客言多简，寻僧步稍迟。既同和氏璧，终有玉人知。
和长兄席间书事
廖行之（宋代）

穷山二月无多乐，犹作春来料峭寒。
常恐花枝暗萧索，却教诗句漫艰难。
寻芳赖有城西角，泥饮休论日几竿。
他日山僧纪清集，阁中应作画图看。
过水绘园留赠冒辟疆 其二
晓青（清代）

出水芙蕖映绿波，清凉台榭晚香多。胸中自信无烦热，门外何妨有雀罗。
泊桐庐县合江亭下昔有得道之士不知姓名结庐山间手植桐数本因谓之桐君县亦以此得名
赵鼎（宋代）

桐庐县前江合流，合江亭下多客舟。红楼参差出木末，小市宛转依岩陬。

桐君手植碧桐树，岁岁春风柯叶柔。白云一去凤不至，暮雨丁零生客愁。
古碑
边连宝（清代）

陈入闭永夜，野土化枯骸。表里无青史，婆娑有绿苔。

扪心应自愧，谀墓亦堪哀。伊吕真千古，丰碑安在哉。
同张明府登凌风亭怀韩无咎
朱熹（宋代）

日夕和风至，西山淡无姿。危亭极远眺，胜处良在兹。

忆昔韩令尹，青云乃心期。鞿羁不得骋，发此胸中奇。

前瞻千仞冈，俯视万顷陂。神襟一以旷，我志浩渺瀰。

飞车越沧浪，天风振裳衣。怀哉此焉薄，问讯无边辞。

今公岂不佳，宫商似前徽。相携岸晚帻，共此长相思。
宿横山祷雨
林棐（宋代）

寸心忧国愿年丰，晓挈枫香入翠峰。幸有一坛瞻斗象，岂无尺水起渊龙。

松风不住雨声碎，岚雾常随云气浓。愿觅天瓢一滴水，三符需梦慰三农。
泛月 其一
弘历（清代）

晚风微拂暑全消，渐涌冰轮天泬寥。蝉噪萤流纷曲浦，梧疏荷净澹清宵。
赠刘大兄院长
窦群（唐代）

万年枝下昔同趋，三事行中半已无。

路自长沙忽相见，共惊双鬓别来殊。
妇女之孝二十首·李孝女
林同（宋代）

奔丧脱贼手，庐墓至终身。
此大丈夫事，谁云一妇人。
余皮
李坚（宋代）

小试屠龙技已成，遗踪千载讋英灵。
舳舻不骇风波恶，烟雨时闻草木腥。
侯滩
沈辽（宋代）

江流激激过侯滩，更上山头看打盘。百岁老人亲击鼓，城中忧乐不相干。
胡已茂端明
张守（宋代）

孝友终身笃，词章一世英。艰难扈行在，憔悴老承明。

归院花塼影，趋朝革履声。一麾随逝水，尘迹想平生。
张公洞二首 其一
岳珂（宋代）

祚纪千龄运，名标二代仙。鹊鸣应徙地，蝠化已先天。

风洞疑无底，丹炉信有缘。祇应岩下弈，为我一跫然。
芭蕉李都尉宅金渊阁分题得渊字
张方平（宋代）

远寄江城外，新栽水阁前。虚心劳可尚，幻质定非坚。

扇薄摇凉殿，杯深泛绮筵。忽疑鸾凤过，翠影落金渊。
再和浣花韵呈李彭州李参政
魏了翁（宋代）

冁然一开口，天也非人谋。
江山自旧管，风景仍新收。
一门令兄自，而我从之游。
卫玠珠玉侧，李譍神仙舟。
主宾有良晤，兄自无相犹。
雨余白日静，江远青天浮。
相处宇宙广，觉我心休休。
世传浣溪女，声迹疑谬悠。
灵均亦已远，英烈今在不。
又怀唐拾遗，泯然哀江头。
陵谷几变迁，屈孟独长留。
於此本何负，而以德为雠，
因时慨前哲，坐久风飂飕。
良会惜难再，作诗以相酬。
郎观察葆辰属写东坡小象系以二绝句 其二
姚燮（清代）

特辞印绶返园庐，玉局髯仙认故吾。了了胸中经济在，好将谏牍注元符。
颂古一○一首 其八十三
释子淳（宋代）

这边那畔总难逢，一句无私不处中。红日暮沉西嶂外，空留孤影照溪东。
晚春
邓深（宋代）

雨催柔绿上桑枝，新霁浮云未尽归。
寂寂帘栊留燕舞，阴阴查尽护莺衣。
莫于绮席嫌筹并，已觉青春作鸟飞。
满径落花愁踏损，羊欣切勿款柴扉。
题赵希远画宋杭京万松金阙图
高启（明代）

长松掀髯若群龙，下绕宫阙云千重。
凤凰山头望前殿，翠涛正涌金芙蓉。
海门日出潮初上，白鹤飞来近仙掌。
百官候缀紫宸班，露滴朝衣气森爽。
汉宫杨柳唐宫花，容易零落空繁华。
何如可献至尊寿，茯苓美似安期瓜。
銮舆因恋湖山好，楼阁清阴胜蓬岛。
不知风雨汴陵前，虏卒新樵几株倒。
当时榻前初进图，黄金趣赐闻传呼。
何年流落在人世，父老犹看思旧都。
客行近过吴山下，落叶空林惟败瓦。
岂无画史似前人，秋色凄凉不堪写。
月下观海棠
张嵲（宋代）

澄空流华月，列炬林梢缀。
从焰烁明霞，红曛花似醉。
流连陶嘉月，共惜春风驶。
预叹他日来，余红纷满地。
送曾参军使还塞上
欧大任（明代）

稽首降王入汉家，吴罗蜀锦照胡沙。渔阳正待君还日，万马群嘶苜蓿花。
再游蒋山
李流谦（宋代）

系马松门竟日留，一灯深殿炯清幽。
杖头犹识齐梁谶，屐齿曾经王谢游。
瑟瑟新毛吃老树，娟娟眯目破红榴。
风铃塔上知何语，应使行人估客愁。
寿范洁斋二首
吴泳（宋代）

明河耿高树，素月流澄瀛。
袅袅来金风，秋意浩以盈。
美人自西方，钟此一气清。
如潭贮皎洁，如室生虚灵。
姱节丽有晖，高情澹无营。
昔含鸡舌香，曾以凤咮鸣。
不登金张馆，尝抱箕濮情。
倏焉冰山销，揭若黄道明。
众星已牢落，太白犹光荧。
英风自骨鲠，心事元夷平。
会须朝紫皇，提笔福苍生。
登滕王阁
李龄（明代）

乘暇登楼日几回，每看陈迹倍堪哀。空馀吏部文章在，不见滕王歌舞来。

好鸟隔窗啼绿树，落花满地翳苍苔。古今无限兴亡事，且尽樽前酒一杯。
再和二首
韩维（宋代）

应为开门近太清，故携歌管逐双旌。
酒逢欢后宁论量，语到真时不属情。
木叶吟风千籁作，菊丛含雨万珠明。
知公几案常丰暇，诗思如泉日夜生。
寄题黄文昌觞咏亭
谢逸（宋代）

门前五柳陶渊明，归卧柴桑呼不醒。锦官城西杜少陵，醉挹浣花溪水横。

几杖颠倒杯盘倾，似闻殷殷金石声。乃知达士未忘情，一觞一咏有馀清。

银杯落手新诗成，仰视寥廓鸿冥冥。富贵于我浮云轻，兴来慎勿骑长鲸。

人言唯君可卿卿。
水阁纳凉偕外子作
徐咸安（清代）

杨柳依依里，楼台月正中。池光明槛外，萤火度墙东。

竹粉涵清露，荷香沁晚风。此间堪却暑，幽致与君问。
谢昌甫到九峰 其一
韩淲（宋代）

二父知翁二十年，莫论上世往来贤。寓邦更到村庵远，不信翁心不黯然。
尖心峰
周是修（明代）

东郡富原田，西顾旷平永。青峰特中起，卓立势拔笋。

造化固根荄，阴阳定标准。何当蹑层云，临览至绝顶。
婆侯戏韵效宫体寄侍御梁仲玉
邝露（明代）

东粤古扬州，新年竞冶游。月规麋作镜，人叠綵为楼。

百花装宝麋，万舞杂名讴。逐电骄花马，垂星服幰牛。

穗石神羊观，坡山古渡头。结友皆无忌，邀欢尽莫愁。

倾国复倾城，千金一笑轻。逢场先作戏，遇酒辄忘酲。

翠袖衔恩割，鱼肠任侠行。面粉分何晏，眉山蹙长卿。

书裙邀大令，捉麈倩宁馨。鲛镫连海市，鳖岳擎天起。

熏愁苏合香，洒醉蔷蘼水。琵琶弹木鱼，锦瑟传香蚁。

鬼面饰丹铅，仙袂飘纨绮。三条鞚似云，九陌平如纸。

宵分兴转酣，车马更骖驔。跳丸挥玉剑，走索上烟岚。

降龙还伏虎，狰狞百兽舞。巴蛇蜕象骼，神鲲振鹏羽。

天门斩鬼伯，地狱降魔主。幻人出化城，天梯灭金炬。

玉兔媵灵娥，游鹿胎仙女。歘讶泰山倾，流观沧海竖。

鸟兽亡其曹，鱼龙相嘘乳。官山神珥蛇，府水王驱雨。

争看火麋回，莫惜玉山颓。尧蓂初满荚，舜琯乍飞灰。

风吹长乐漏，花落寿阳梅。北斗低秦岭，东星上汉台。

王孙游未返，公子讵归来。并辔元宵马，同心长命杯。

民谣歌乐只，圣寿赞康哉。独有供驴令，难容司马才。
晚望
曾巩（宋代）

蛮荆人事几推移，旧国兴亡欲问谁。
郑袖风流今已尽，屈原辞赋世空悲。
深山大泽成千古，暮雨朝云又一时。
落日西楼凭槛久，闲愁唯有此心知。
罗浮桃源峒
李昴英（宋代）

灵符锁尽穴中蛇，深入千岩处士家。
峒户隔云呼不应，时时流水出桃花。
夏杪
陈师道（宋代）

一室青芜长，终朝静不哗。
圣贤开美酒，子母破新瓜。
绿筱初翻箨，红蕖稍荐花。
咄嗟功业晚，览照鬓初华。
【双调】新水令　念远
童童学士（元代）

烧痕回绿遍天涯，忆王孙去时残腊。愁垂檐外雨，忧损镜中花。残土抟沙，
感事自惊讶。
【驻马听】望眼巴巴，春陌香尘迷去马。梦魂飒飒，晓窗初日闹啼鸦。千声
作念凑嗟呀，一丝情景留牵挂。许归期全是假，秀才每说谎天来大。
【乔牌儿】绣双飞线脚差，描并宿笔尖怕。牡丹亭闲却秋千架，好春光谁共
耍？
【落梅风】肌消玉，脸褪霞，怎打熬九秋三夏？被薄赚的孤又寡，辜负了小
乔初嫁。
【雁儿落】谁拦截巫女峡？谁改变崔徽画？谁糊突汉上衿？谁扯破秋云帕？
【得胜令】身似井中蛙，命似釜中虾。难把猿心锁，空将鹃泪洒。情杂，下
不的题着他名儿骂。性猾，恨不的揪住他身子打。
【甜水令】马上墙头，月底星前，窗间帘下，容易得欢洽。案举齐眉，带绾
同心，钗留结发，那曾有一点儿亵狎。
【折桂令】好姻缘两意相答，你本是秋水无尘，我本是美玉无瑕。十字为媒，
又不图红定黄茶。我不学普救寺幽期调发，你怎犯海神祠负意折罚？生也因他，
死也因他，恩爱人儿，欢喜冤家。
【锦上花】想着他锦绣充肠，诸余俊雅。山海填胸，所事撑达。花下低头，
风吹帽纱。月底潜踪，露湿罗袜。朱弦续有时，宝剑配无价。求似神仙，信心菩
萨。才得相逢，扑絮纳瓜。恰早分离，瓶沉珠撒。
【清江引】一声去也没乱杀，少几句叮咛话。说归甚日归？待罢何时罢？梦
儿中见他刚半霎。
【离亭宴歇指煞】狂风飘散鸳鸯瓦，严霜冷透鸾凰榻，好教我如痴似哑。佳
期绝往来，后约无凭准，前语皆欺诈。空传红叶诗，枉卜金钱卦，凄凉日加。燕
惊飞张氏楼，犬吠断韩生宅，虎拦住萧郎驾。闷随秋夜长，情逐春冰化。待他见
咱，算他那狠罪过有千桩，害的我这瘦骨头没一把。
颂古二十一首
释心月（宋代）

自家冷暖自家知，祖意西来更问谁。
全体承当全体是，须弥顶上戴须弥。
表海亭
欧阳修（宋代）

望海亭亭古堞间，独凭危槛俯人寰。
苦寒冰合分流水，欲雪云人四面山。
髀肉已消嗟病骨，冻醪犹可慰愁颜。
颍田二顷春芜没，安得柴车自驾还。
约结
晁说之（宋代）

约结无奇恨眼开，偷闲黎杖亦悠哉。
晓风不让青山远，暮霭难禁明月来。
关外关中浑浪漫，云南云北旧徘徊。
自怜不注愍征赋，一世征衣愧不才。
秋夜玩月怀玉霄道士
贯休（唐代）

光异磨砻出，轮非雕斫成。今宵刚道别，举世勿人争。

征妇砧添怨，诗人哭到明。惟宜华顶叟，笙磬有馀声。
祝英台近·宿酲苏
汤恢（宋代）

宿酲苏，春梦醒，沈水冷金鸭。落尽桃花，无人扫红雪。渐催煮酒园林，单衣庭院，春又到、断肠时节。

恨离别。长忆人立荼，珠帘卷香月。几度黄昏，琼枝为谁折。都将千里芳心，十年幽梦，分付与、一声啼鴂。
杜以诗和答依元韵赠之
强至（宋代）

子美没已久，正风几替陵。
上天忧道丧，远裔以诗承。
驽足辄追骏，鷃心聊慕鹏。
微之重堂奥，努力愿同登。
卧龙山
杨蟠（宋代）

岁旱须神物，皆疑石有名。
卧龙今不起，长负泽边情。
寄李晦庵
赵蕃（宋代）

昔我曾大父，高父世无伦。
晚生不尽得，所知三数人。
堂堂赞皇不，实能继张陈。
谏垣磨荐墨，许之以经纶。
江陵竟连蹇，翰墨留余珍。
晦庵乃其季，英气盖八垠。
家世斯文事，属付真不泯。
我亦早闻义，中年见天津。
委曲问先世，与成倾盖亲。
不故鼎富贵，我乃困贱贫。
有诗猥蒙诵，顾乏佳句新。
往过龚州庵，冻笔书吟呻。
不来辱继作，春作动壁尘。
去年濡须家，墨妙出倾囷。
乍疑何人书，老大能精神。
熟视乃鄙作，愧汗几拭巾。
已焉忽语此，知不盖深仁。
悯我抱奇疾，不救死且濒。
稍加匕寸施，庶使屈得伸。
宁知{苶小加丶右}然姿，挛拳殆终身。
一官胡为哉，鸿毛等千钧。
野马窘受驾，白鸥悲就驯。
五斗未及饱，已遭穷鬼嗔。
剑津骇腾变，牛衣泣酸辛。
非性糟糠念，要是无补纫。
朝餐罢举案，寒日空悬鹑。
舍不竟谁诉，尺书走踆踆。
如闻著书余，抄经穷夕晨。
傥匪官闲散，那得了此因。
枫香出楚地，茗碗宁加闽。
水屏供倦息，枕流绝缁磷。
献芹则小小，用意谁谆谆。
秋风日夜急，木落知松筠。
竚立不可见，悠然漫溪滨。
大龙湫
王十朋（宋代）

灵源东接雁池遥，裂石崩崖下九霄。云断青天倚长剑，月明泉室挂生绡。

江声雨势三秋急，雪片冰花五月饶。休勒移文北山去，他年来赴石梁招。
颂古九十八首
释印肃（宋代）

带识髑髅拨死尸，个中许道实难为。
任渠碎我骨消散，终须不赚释迦儿。
句
吴涛（宋代）

文书堆裹形骸苦，竹木阴中日月閒。
次韵谢夏自然见寄四首 其三
方回（元代）

通经闻大道，馀事始为诗。初或无人识，终须有己知。

真能深造否，孰谓晚成迟。小袖朱弦手，何忧乏子期。
次韵李举之立春四绝句 其二
洪适（宋代）

三冬文史总空虚，独有施行宽大书。坐对南墙千个竹，何妨留客煮园蔬。
次韵周畏知问讯城东梅坞七首 其一
张栻（宋代）

城东幽事如许，一见定胜百闻。苦雨斜风无柰，断桥流水馀芬。
秦桧
沙张白（清代）

武穆真圣贤，秦桧亦豪杰。渡江二百年，赵氏绵血食。

逢恶术最工，忌功计已拙。当时九重心，怀古师蒯辙。
又赋一律
宗泽（宋代）

罢兵洵上策，试问可诚然。
竟弃三军力，空抛半壁天。
上林无旅雁，绝哉有啼鹃。
羞见龙泉剑，飞光牛斗前。
与永乐诸公夜泛黄河作
阎防（唐代）

烟深载酒入，但觉暮川虚。映水见山火，鸣榔闻夜渔。

爱兹山水趣，忽与人世疏。无暇然官烛，中流有望舒。
李龙眠山居图
王汝玉（明代）

群山苍翠开云屏，中有飞瀑悬青冥。绿阴深锁白日静，千岩万壑花娉婷。

龙眠居士神仙客，平生常著游山屐。荒崖幽谷遍经行，野鹤閒猿总相识。

百年人去空青山，独留翰墨传世间。画中三友如何即，高躅那远那能扳。

我生夙抱林泉癖，家住吴家山水国。十年游宦客京华，回首五湖烟树隔。

晴窗对画归兴新，绿萝飞花瑶草春。我当招起龙眠友，拂袖同为林下人。
次韵东坡梅花十绝 其十
李之仪（宋代）

姑射山前旧卜家，天香真色倚风斜。不须薝卜分高下，要是东皇第一花。
题马问庵崇德楼四景 其一 房云捧旭
罗洪先（明代）

雄图启炎运，英杰持灵筹。早抽黄石秘，晚随赤松游。

鸿飞孤云黄，蝉蜕空山留。乃知达机士，进退良有由。

羡君遗世纷，登陟兹夷犹。晞阳驻颜色，千载为春秋。
高宗帖
陈普（宋代）

寝苫枕干子，有暇绾秋蛇。
仁人不忍见，俗子持相夸。
点绛唇（席间和昌甫）
韩淲（宋代）

银笔金花，断肠有句闲挥扫。又还落了。梅片阳春小。

古往今来，还味须才调。山林少。这些襟抱。输与江东老。
题汉瓦头
桂馥（清代）

赤帝西走入咸阳，威加海内诸侯王。丐丐数岁苦未定，萧何制侯开天阊。

前殿武库连云起，东阙北阙遥相望。胡桃油湿鸳鸯瓦，郁金香薰玳瑁梁。

瓦文曰汉并天下，不存戒慎徒矜张。帝赫斯怒嗔过度，大臣奏对词牵彊。

天子重威示壮丽，土阶在昔闻陶唐。亡令后世复加此，子孙藉口称高皇。

遂使济南公玉带，编蒲割黍图明堂。君不见秦并六国营阿房，二世亲降枳道旁。

可怜丞相收图籍，但效昆吾侯未央。
水调歌头·离愁晚如织
赵长卿（宋代）

离愁晚如织，托酒与消磨。奈何酒薄愁重，越醉越愁多。忍对碧酒好夜，皓月流光无际，光影转庭柯。有恨空垂泪，无语但悲歌。

因凝想，从别后，蹙双蛾。春来底事，孤负紫袖与红靴。速整雕鞍归去，著意浅斟低唱，细看小婆娑。万蕊千花里，一任玉颜酡。
湖州歌九十八首 其二十七
汪元量（宋代）

两淮战鼓不停挝，万骑精兵赛夜叉。
破阵焚舟弹指顷，汉人犹悮夏爷爷。
戊午夜宿宝石寺视宝石戏题
黄庭坚（宋代）

石形卧苍牛，屭贔古松阴。
松风与溪月，相守历古今。
初无廊庙姿，又不能础碪。
呈文谢珉光，抚质愧球琳。
金马与碧鸡，光景动照临。
圯桥授书老，陈仓雊时禽。
是皆为国器，不尔事陆沉。
浮云有傥来，得名岂其心。
谅如曲辕社，长存斧斤寻。
智士贻美諡，自珍非世琛。
不材以为宝，吾与汝同音。
沁园春（题黄尚书夫人书壁后）
刘过（宋代）

缓辔徐驱，儿童聚观，神仙画图。正芹塘雨过，泥融路软，金莲自策，小小篮舆。傍柳题诗，穿花劝酒，嗅蕊攀条得自如。经行处，有苍松夹道，不用传呼。

清泉怪石盘纡。信风景江淮各异殊。记东坡赋就，纱笼素壁，西山句好，帘卷晴珠。白玉堂深，黄金印大，无此文君载后车。挥毫罢，看淋漓雪壁，真草行书。
冬杪归陵阳别业五首 其四
许棠（唐代）

乡国乱离后，交亲半旅游。远闻诚可念，归见岂无愁。

败苇迷荒径，寒蓑没坏舟。衡门终不掩，倚杖看波流。
薛老峰
周朴（唐代）

薛老峰头三个字，须知此与石齐生。

直教截断苍苔色，浮世人侪眼始明。
喜雨上史使君冯宫讲
徐鹿卿（宋代）

平田秋水高潺湲，大府宽条俶布宣。不旱犹应言有旱，省愆敢自谓无愆。

倒翻云外菩提水，幻出人间摆柳天。阡陌晓来传好语，作霖人在岭梅边。
续渔歌
贺铸（宋代）

中年多办收身具。投老归来无著处。四肢安稳一渔舟，只许樵青相伴去。

沧洲大胜黄尘路。万顷月波难滓污。阿侬原是个中人，非谓鲈鱼留不住。
后巫山高一首
范成大（宋代）

凝真宫前十二峰，两峰娟妙翠插空；
余峰竞秀尚多有，白壁苍插无数重。
秋江漱石半山腹，倚天削铁荒行踪。
造化钟奇矗瑶巇，真灵择胜深珠宫。
朝云未罢暮云起，阴晴竟日长冥蒙。
瑶姬作意送归客，一夜收潦仍回风。
仰看馆御飞楫过，回首已在虚无中。
惟余乌鸦作使者，迎船送船西复东。
僧礼补陀
释智愚（宋代）

孤踪抹过海门东，吴越溪山几万重。
一拜起来还一拜，不知何处见圆通。
和久中春风
韦骧（宋代）

二月东风势渺漫，侵陵和景作清寒。发扬造化非无力，鼓动芳菲自有端。

斗草戏儿忧手瘃，怀边思妇忍眉攒。祗输便腹忘机者，不废书帷昼寝安。
闻考亭先师之讣时党禁方严
程永奇（宋代）

忽闻摧岱岳，吾党更何依。
敛枕看炊黍，登楼送落晖。
祥麟伤史笔，山鸟怪儒衣。
此道终难绝，他年有是非。
蔷薇花
李冶（唐代）

翠融红绽浑无力，斜倚栏干似诧人。深处最宜香惹蝶，

摘时兼恐焰烧春。当空巧结玲珑帐，著地能铺锦绣裀.

最好凌晨和露看，碧纱窗外一枝新。
明日复雨凉再用韵二首 其一
范成大（宋代）

东山朝日澹冥濛，一片云生万叠中。宿雨未苏焦卷尽，又烦箕井唤雷公。
次韵衡州先生岁除前三日席上两绝句
赵蕃（宋代）

青山著雪倍增妍，青草掀泥浩莫边。
便觉欣荣似春日，不知凋落是残年。
兴国璨老浴堂新成以伽佗见示戏成三绝句 其二
李纲（宋代）

汤泉海涌气云蒸，垢去心安身倍轻。谁道圆通非外护，却因妙触得宣明。
杂曲歌辞。双带子
佚名（唐代）

私言切语谁人会，海燕双飞绕画梁。

君学秋胡不相识，妾亦无心去采桑。
探梅呈汪信民
吕本中（宋代）

缟带银杯欲着尘，小园幽树已含春。风流王谢佳公子，臭味曹刘入幕宾。

细朵定无泥土涴，暗香犹带雪霜新。剩摩枵腹搜奇句，去恼城南得定人。
宫词百首 其二十八
和凝（五代）

贡橘香匀䩋𩉙容，星光初满小金笼。近臣押赐诸王宅，拜了方开敕字封。
画车诗二首
苏轼（宋代）

何人画此双轮车，便是当年欹器图。
上易下难须审细，左提右契免疏虞。
九衢歌舞颂王明，谁恻寒泉独自清。
赖有千车能散福，化为膏雨满重城。
吕尊师画三茅观梅藤为图号曰二老走笔赋之
危素（元代）

三茅观头老梅树，梅边更有长藤古。谁持此画江西来，大瀛海中吕道士。

藤枯一似蛟龙县，梅瘦饱受冰霜缠。柯支不逐浮世换，根柢直与扶桑连。

传闻茅盈亲手植，坐使草木皆成仙。宋朝渡江一百年，世人不到吴山巅。

岂知二物阅兴废，及见渤澥成桑田。战争揖让等黄土，展卷血泪何涟涟。
追赋西庙广觉寺
陈文蔚（宋代）

精蓝同占一青山，游子纷纷春自闲。
要福乞灵从尔辈，独携筇杖款松间。
同寅范伴闇报迁计部招集南署水亭
陈迪祥（明代）

湖色媚空亭，春流溁以腻。濛雨抹烟鬟，初晴露山髻。

宛在镜中行，凭栏骋啸睇。良友惬清游，同官如同气。

寒毡促膝多，樽酒论文细。迁乔有好音，恋旧未忍弃。

新柳弱依依，似把游人系。潦倒尽君欢，夜阑犹牵袂。
开成二年夏闻新蝉赠梦得
白居易（唐代）

十载与君别，常感新蝉鸣。今年共君听，同在洛阳城。

噪处知林静，闻时觉景清。凉风忽袅袅，秋思先秋生。

残槿花边立，老槐阴下行。虽无索居恨，还动长年情。

且喜未聋耳，年年闻此声。
八声甘州（和孔瞻怀信国公，因念亦周弟）
赵文（宋代）

是去年、春草又凄凄，尘生缕金衣。怅朱颜为土，白杨堪柱，燕子谁依。谩说漫漫六合，无地著相思。辽鹤归来後，城亦全非。

更有延平一剑，向风雷半夜，何处寻伊。怪天天何物，堪作玉弹棋。到年年、无肠堪断，向清明、独自掩荆扉。何况又、禽声杜宇，花事酴醿。
别种东坡花树两绝
白居易（唐代）

三年留滞在江城，草树禽鱼尽有情。

何处殷勤重回首，东坡桃李种新成。

花林好住莫憔悴，春至但知依旧春。

楼上明年新太守，不妨还是爱花人。
分韵赋散水花得盐字 其一
张镃（宋代）

春皇游骑玉垂鞭，珠捲扬州十里帘。一笑诗成休浪举，花如西子句无盐。
八声甘州·和梅津
吴文英（宋代）

记行云梦影，步凌波、仙衣翦芙容。念杯前烛下，十香揾袖，玉暖容风。分种寒花旧盎，藓土蚀吴蛩。人远云槎渺，烟海沈蓬。
重访樊姬邻里，怕等闲易别，那忍相逢。试潜行幽曲，心荡□匆匆。井梧凋、铜铺低亚，映小眉、瞥见立惊鸿。空惆怅，醉秋香畔，往事朦胧。
题郭熙山水扇
黄庭坚（宋代）

郭熙虽老眼犹明，便面江山取意成。
一段风烟且千里，解如明月逐人行。
叶道人过息庐留话兼示麦居士
李之世（明代）

五十头颅始悟非，半条破衲搭儒衣。从教傀儡三生幻，几见丁令千岁归。

锁骨已堪霾石室，枵肠犹可疗山薇。罗浮雅有游仙梦，才向君前半露机。
送于时宜
边贡（明代）

行子对新月，临堂酣且歌。客衣寒未减，乡梦日应多。

鲁甸封春草，淮川渺夕波。芳音托回雁，迢递柰情何。
柳闳展如子瞻甥也其才德甚美有意于学故以桃
黄庭坚（宋代）

任世万钧重，载言以为轩。
空文误来世，圣达欲无言。
咸池浴日月，深宅养灵根。
胸中浩然气，一家同化元。
湖上送春
梁启心（清代）

送春又上郭门船，老去闲情未肯捐。酒幔歌帘前代梦，水萍风絮一湖烟。

谁家樱笋能留客，明日莺花不值钱。白发青山两无赖，第三桥外草芊绵。
西河·西江水
辛弃疾（宋代）

西江水。道是西风人泪。无情却解送行人，月明千里。从今日日倚高楼，伤心烟树如荠。会君难，别君易。草草不如人意。十年著破绣衣茸，种成桃李。问君可是厌承明，东方鼓吹千骑。对梅花、更消一醉。有明年、调鼎风味。老病自怜憔悴。过吾庐、定有幽人相问，岁晚渊明归来未。
送景仁至于正臣园寄主人
司马光（宋代）

客到暂开扃，春芜人生满庭。
主人殊不顾，修竹为谁青。
真定客舍对雪
董文骥（明代）

穷阴满太虚，积雪冻庭除。鸦点埋云树，童依宿火厨。

君恩狐白厚，老病酒杯疏。江国寒梅早，垂垂已待予。
示禅者二首 其二
释德洪（宋代）

高高峰顶立，深深海底行。道人行立处，尘世有谁争。

无间功不立，渠侬尊贵生。强酬颠倒欲，火里铁牛耕。
延陵行
吕南公（宋代）

莫爱倾城名，名高祸将作。莫嫁多才郎，才多情义薄。

君不见季伦不保绿珠命，长卿终负文君托。岂如延陵庑下赁舂人，无色无才贫且乐。
奉和圣制温泉歌
张九龄（唐代）

有时神物待圣人，去后汤还冷，来时树亦春。

今兹十月自东归，羽旆逶迤上翠微。温谷葱葱佳气色，

离宫奕奕叶光辉。临渭川，近天邑，浴日温泉复在兹，

群仙洞府那相及。吾君利物心，玄泽浸苍黔。

渐渍神汤无疾苦，薰歌一曲感人深。
微雨忽晴
戴亨（清代）

正喜甘霖沛，旋看螮蝀东。断云携雨黑，落日散江红。

鸟湿愁深树，鱼归会晚风。独饶忧国意，沾溉望年丰。
幽居
尹明翼（明代）

颇怪逢迎懒，幽居胜茂陵。窗前题佛偈，床上点丹经。

细草随阶绿，微风入座清。倦来眠正稳，林鸟莫多鸣。
岁暮寻天台山水
郑善夫（明代）

桃源未可极，天台烟雾深。行歌白雪调，坐见赤霞心。

草次千峰会，鸿蒙万壑阴。藏身一大事，聊观世人音。
鱼相忘
李石（宋代）

通涂合西南，达人戒同异。
二鱼各自鱼，是鱼岂有二。
濶处海茫茫，波涛适相戏。
笑我湖上亭，鳞鬣纷族类。
情知我非鱼，此意鱼或是。
欣然得所适，相见不相遇。
鱼行我无心，我得鱼亦遂。
藻荇披秋光，水与天妩媚。
明月帖湖心，照风鱼不寐。
我琴无杀声，螗蜋勿余忌。
望西山
严羽（宋代）

西山横翠新，中隐古仙真。笑取玉麈尾，揖兹丹霞人。

云从石洞出，月落沧江频。予亦将高卧，藤萝挂葛巾。
句
释惠崇（宋代）

门掩前朝树，心垂别郡峰。
泊舟有怀
良史伟长（宋代）

渺渺复迢迢，枫林带板桥。
沙寒初上月，浦暗已回潮。
霜苇多先折，江花或后凋。
今宵何处雁，相伴宿兰桡。
大寒出江陵西门
陆游（宋代）

平明羸马出西门，淡日寒云久吐吞。
醉面冲风惊易醒，重裘藏手取微温。
纷纷狐兔投深莽，点点牛羊散远村。
不为山川多感慨，岁穷游子自消魂。
读史 其二
陆锡熊（清代）

黑河杀气暗天长，荷戟新徵六郡良。万马夜窥边月白，七星寒拥阵云黄。

尚书都护安西府，属国分符日逐王。今古只看秦塞险，贺兰千嶂接苍茫。
谪居感事
王禹偁（宋代）

迁谪独熙熙，襟怀自坦夷。
孤寒明主信，清直上天知。
消息还依道，生涯只在诗。
惟尚谕山水，讵敢咏江蓠。
偶叹劳生事，因思志学时。
读书方睹奥，下笔便搜奇。
赋格欺鹦鹉，儒冠薄駿鸃。
耕桑都不事，园井未曾窥。
必欲缣缃富，宁教杼轴纰。
光阴常矻矻，交友尽偲偲。
步骤依班马，根源法孔姬。
收萤秋不倦，刻鹄夜忘疲。
流辈多相许，时贤亦见推。
叨荣偕计吏，滥吹谒春司。
仆瘦途中病，驴寒雪里骑。
空拳入场屋，拭目看京师。
技癢初调箭，锋銛欲试锥。
甲科登汉制，内殿识尧眉。
数刻愁晡矣，三题亦勉之。
先鸣输俊彦，上第遂参差。
罢举身何托，还家命自奇。
唯慙亲倚户，敢望嫂停炊。
竭力求甘旨，终朝走路歧。
贪希仲由米，多废董生帷。
丹桂何时折，孤蓬逐吹移。
知怜无国士，志气自男儿。
季子貂裘敝，狂生刺字隳。
广场重考覆，蹇步载驱驰。
明代宁甘退，青云暗有期。
礼闱冠多士，御试拜丹墀。
泽雾宁慙豹，抟风肯伏雌。
重瞳念孤迹，一第忝鸿私。
得告还乡贵，除官佐邑卑。
折腰称小吏，矩步慎初资。
枳棘心何恨，松筠操自持。
及亲家有养，事长礼无亏。
铜墨官常改，烟霄雨露垂。
县花聊主管，寺棘且羁縻。
吴郡包山侧，长洲巨海湄。
万家呼父母，百里抚惸嫠。
敢起徒劳叹，长忧窃禄嗤。
宦途甘碌碌，官业亦孜孜。
政事还多暇，优游甚不羁。
村寻鲁望宅，寺认馆娃基。
西子留香迳，吴王有剑池。
狂歌殊不厌，酒兴最相宜。
草织登山履，蒲纫挽舫{左糹右支}。
果酸尝橄榄，花好插蔷薇。
震泽柑包火，松江鱠缕丝。
三年无异政，一篋有新词，
多恋南园卧，俄从北阕追。
呈材真朴樕，召对立茅茨。
载笔居三馆，登朝忝拾遗。
紫泥天上降，朱绂御前披。
侍从殊为贵，图书颇自怡。
史才媿班固，谏笔谢辛毗。
拟把微躯杀，慙将厚禄尸。
安边上章疏，端拱献箴规。
精鉴逢英主，知怜是首夔。
赓歌才不称，掌诰笔难摛。
制历无多事，词头每怯迟。
繁阴温室树，清吹万年枝。
青琐霞光透，苍苔露片萎。
御香飘砚席，宫叶落缨緌。
看浴池心凤，闲扪殿角螭。
上林花掩映，仙掌露淋漓。
对近瞻旒冕，班清辟虎貔。
宫帘垂翡翠，御水动涟漪。
纪号年淳化，朝元月建寅。
摄官捧宝册，祝寿执樽彝。
表案行低折，宫悬听肃祗。
德音王泽润，谦柄斗杓撝。
贵接臯夔步，深窥龙凤姿。
策勋何烜赫，赐紫更萎蕤。
蚊力山难负，鹈梁翼易滋。
论功惭八柱，受服欲三褫。
只虑殃将至，曾无事可裨。
趁朝空俯伛，退食自逶迤。
更直当春好，横行隔宿咨。
内朝长得对，驾幸每教随。
琼苑观云稼，金明阅水嬉。
赏花临凤沼，侍钓立鱼坻。
拂面黄金柳，酡颜白玉卮。
分题宣险韵，翻势得仙棋。
竟举窥天管，争燃煮豆萁。
恨无才应副，空有表虔祈。
睿睠偏称赏，天颜极抚绥。
中官赐文字，院吏捧巾綦。
遭遇诚堪惜，功名窃自悲。
请缨无壮志，视草亦何为。
未献东封倾，空镌北岳碑。
深惭专俎豆，长欲议边陲。
但可怀骄子，何须斩谷蠡。
胸中贮兵甲，堂上有熊羆。
成败观千古，施张在四维。
兼磨断佞剑，疑树直言旗。
遇事难缄默，平居疾喔咿。
无权逐鸟雀，俛首任狐狸。
廷尉专刑煞，词臣益等衰。
五花仪久废，三尺法聊施。
书命酋无谄，评刑肯有欺。
厚诬凌近侍，内乱疾妖尼。
丹笔常无赦，金科了不疑。
拜章期悟主，引法更防谁。
萋斐终无已，雷霆遂赫斯。
如弦伤訐直，投杼觅瑕疵。
众乐金须化，群排柱不支。
佞灌回北斗，谗舌簸南箕。
阙下羊杨险，朝端虎尾危。
道孤贻众怒，责薄赖宸慈。
西掖除三字，南山佐一麾。
苍黄麝满面，挥洒涕交赜。
目断九重阙，魂销八达逵。
尊亲远扶侍，兄弟尽流离。
秦领偏巉绝，商於更险巘。
吾庐何处是，我马忽长辞。
六里山苍翠，丹河浪渺瀰。
分封思卫鞅，割地意张仪。
懒读三间传，空寻四皓祠。
畲烟浓似瘴，松雪白如梨。
坏舍床铺月，寒窗砚结澌。
振书衫作拂，解带竹为椸。
呼仆泥茶龟，从僧借药筛。
钟愁上寺起，角怨水门吹。
旧友谁青眼，新秋出白髭。
烟岚晴郁郁，风雨夜飔飔。
我过徒三省，吾生自百罹。
初来闻旅雁，不觉见黄鹂。
市井採山菜，房廊蓋木皮。
野花红烂漫，山草碧褵褷。
副使官资冷，商州酒味醨。
尾因求食掉，角为触藩羸。
有梦思红药，无心採紫芝。
瘦妻容惨戚，稚子泪涟洏。
暖怯蛇穿壁，昏忧虎入篱。
松根燃夜烛，山蕨助朝饥。
岂独堂亏养，还忧地乏医。
跡飘萍渤澥，亲老日崦嵫。
阁下辞巢凤，山中伴野麋。
风欺秀林木，云隔向阳葵。
屈产遭弩马，丹山困嚇鸱。
悔须分黑白，本合混妍媸。
自此韬馀刃，终当学钝追鎚。
穷通皆有数，得丧又奚悲。
自愿才何者，空怜道在兹。
宣尼酋削伐，大禹亦胼胝。
用去当如虎，投来且禦魑。
避风聊戢翼，得水会扬鬐。
琴酒图三乐，诗章效四谁。
角鬚从典卖，貂尾任倾欹。
兀兀拖腸鼠，悠悠曳尾龟。
北窗寻蛱蝶，南岸看鸬鹚。
山翠楼频上，云生杖独搘。
篥闲留晓魄，檐暖负冬曦。
松柏寒仍翠，琼瑶涅不缁。
望谁分曲直，祇自仰神祇。
吾道宁穷矣，斯文未已而。
狂吟何所益，孤愤曳黄陂。